南巖
作者：晁謙之
朝代：宋

paragraphs: 南巖夫何爲，山作天倚盖。
山南谿山複，飛頂壓其外。
當空横廣頟，架屋喉舌內。
嘗聆釋氏說，仰覆各世界。
千間未可著，五畆良不隘。
清泠氣射人，熱惱從此潰。
崖奔木疏瘦，谷逺鳥幽怪。
朅予與二子，高興偶相戒。
松舟下清江，毛髪數鰕蟹。
籃輿上峻嶺，幢節望杉檜。
李侯勳門胄，文彩山作繪。
趙君儒林孫，嫮美蘭結珮。
不爲城郭遊，繼此是于邁。
寧知老逾拙，意在精力退。
得居溪南山，食飲與山對。
夔魈入奥穾，雲雨出紳襘。
顧此誠未逢，欣然與心會。
彭湖兩崖蹙，泉作一線霈。
禪月古臺空，靈境自明晦。
平生所驅使，詩酒俱好在。
天涯得吾侣，物外從所快。
便欲登赤城，一觀天宇大。